ЩIалэгъуэ ныбжьым хиубыдэ махуэшхуэ
ЕджакIуэхэм школыр къызэраухым иращIэкI пшыхьыр — ар щIалэгъуэ ныбжьым хиубыдэ махуэшхуэ нэхъ дахэ дыдэщ. Апхуэдэ махуэшхуэр ягъэлъэпIащ Май къалэм дэт гимназие № 1-р мы гъэм къэзыуха ныбжьыщIэ 59-м. КъэкIуэнум теухуауэ яIэ хъуэпсапIэхэр къыщагъэлъэгъуа тхылъымпIэр капсулэм иралъхьэри, школ пщIантIэм дэт тхуей жыгым и лъабжьэм щыщIатIащ. Ар къыщIахыжынущ илъэси 10 дэкIмэ.
Гимназием тхыдэ къулей иIэщ. 1920 гъэм ар къызэрызэIуахрэ сабийхэм щIэныгъэфI езыт IуэхущIапIэу абы и цIэр Iуащ. А еджапIэм гъащIэм лъэ быдэкIэ хигъэуващ ныбжьыщIэ минищым щIигъу. И ехъулIэныгъэфIхэм къыпэкIуэу абы къыхуагъэфэщащ дамыгъэу 43-рэ. Илъэс 14 хъуауэ гимназием и унафэщIщ ЦIыхубэ егъэджэныгъэм и отличник, КъБР-м егъэджэныгъэмкIэ щIыхь зиIэ и лэжьакIуэ Марченкэ Валентинэ.
— Илъэс къэс къыщIэдгъэкI дэтхэнэ гупри ди дежкIэ гукъинэжщ. Мы гъэм ди еджапIэр дыщэ медалкIэ къаухащ ныбжьыщIи 8-м. Иужьрей илъэсищым гимназием и еджакIуэ 11-м Май куейм и администрацэм и унафэщIым и саугъэтыр къахьащ. А зэманым къриубыдэу еджапIэр медалкIэ къаухащ ныбжьыщIэ 26-м, абы щыщу 19-р дыщэщ, 7-р дыжьынщ, — жиIащ Марченкэ Валентинэ.
НэхъыфIу еджэ ныбжьыщIэхэм ящыщу 10-м УФ-м и Президентым, КъБР-м и Iэтащхьэм я цIэкIэ щыIэ саугъэтхэр къыхуагъэфэщащ. Апхуэдэу зэфIэкI къызэгъэлъэгъуа еджакIуэ 12-м, егъэджакIуи 7-м ятеухуа хъыбархэр « Урысейм и къэкIуэнур — зэфIэкI зиIэ сабийхэрщ» щIэнгъуазэм ихуащ.
ЕджапIэри районри зэрыгушхуэщ мы гъэм школыр къэзыухахэу Муся Анастасие, Драгунов Михаил, Семёновэ Екатеринэ, Соколов Дмитрий, Дрофеевэ Татьянэ, Ягдаров Дмитрий, Умэ Луизэ, Тен Викторие сымэ. Ахэр еджапIэм щыщIэтIысхьа илъэсым щегъэжьауэ фIы дыдэу еджащ, республикэ, урысейпсо олимпиадэхэм, зэпеуэхэм хэтащ, сытым щыгъуи текIуэныгъэр къахьу. Абыхэм псоми еджапIэр дыщэ медалкIэ къаухащ.
НыбжьыщIэхэм къыхахащ адэкIэ зыщIэтIысхьэну еджапIэхэри. Абыхэм я мурадщ я щIэныгъэм щыпащэну Москва, Санкт-Петербург, Саратов, Дон Iус Ростов, нэгъуэщI къалэшхуэхэми дэт университетхэм.
ЕджакIуэхэм школыр къызэраухым хуэгъэпса пшыхьыр телевизионнэ саугъэтыр зыхуагъэфэщахэм зэрыратыжым иращIэкI дауэдапщэм хуэдэу ирагъэкIуэкIащ. Абы кърихьэлIа хьэщIэхэр ирагъэплъащ «Куб», «Умники и умницы», «Диалоги о животных», «Галилео», «Большие гонки», «Последний герой» теленэтынхэм ещхьу ягъэхьэзыра теплъэгъуэхэм.
Юрченкэ Наталье.
